标题：悟真篇
基本信息
作者北宋 张伯端提要道教丹道论著，内丹丹经。
《悟真篇》，北宋张伯端著，后序于北宋熙宁八年(1075)。《道藏》收录的《悟真篇》凡七种。书目如下：
一、《紫阳真人悟真篇注疏》八卷。象川无名子翁葆光注，集庆空玄子戴起宗疏。
二、《紫阳真人悟真篇三注》五卷。紫贤薛道光、子野陆墅、上阳子陈致虚注。
三、《紫阳真人悟真篇直指详说三乘秘要》一卷。象川无名子葆光述。
四、《紫阳真人悟真篇拾遗》一卷。
五、《悟真篇注释》三卷。象川无名子翁葆光注。
六、《紫阳真人悟真篇讲义》七卷。云峰散人永嘉夏宗禹著。
七、《修真十书》卷二十六所收之《悟真篇》五卷，叶士表、袁公辅、象川翁、无名子注。
合上七种以观，可见《悟真篇》风行于宋元。当时的注解必不止此，今则分合而成此七种，流传于明初而收入《道藏》。简介道教内丹修炼是道教文化的重要内容之一，长期以来深受研究者的注意。北宋道士张伯端在熙宁八年（1075年）所作的《悟真篇》是汉代魏伯阳《参同契》以后的又一本重要的丹经著作，可以说同为丹经之祖,是道教内丹丹法的主要经典之一，其丹经地位与魏伯阳的《周易参同契》相仿。全书由诗词歌曲等体裁写成，包括七言四韵16首，绝句64首，五言1首，续添西江月12首。总结了北宋以来的内丹方术，继承了钟离权、吕洞宾的性命双修学说，并且对陈抟《无极图》中“炼精化气”、“炼气化神”、“炼神还虚”等思想作了进一步发挥。 
16首七言律诗为总论，指出修炼内丹才是得道成仙的唯一途径，各种旁门小术难以得道成仙。并且指出了内丹修炼需要注意的一些地方。
64首绝句详细讲述了内丹修炼的过程和方法，指明了需先立鼎器、再捡药物，后明火候。
1首五言说明功法的全过程。12首西江月多重复前面诗词的论述。
卷末还附有《歌颂诗曲杂言》32首，用禅宗修炼来辅助说明内丹修炼。
《四库全书总目》称：“是书专明金丹之要，与魏伯阳参同契，道家并推为正宗。”《悟真篇》一书在《宋史·艺文志》、宋马端临《文献通考》、陈振孙《直斋书录解题》、明《道藏》及清《古今图书集成》中皆有著录。其传世本很多,收入《正统道藏》或《道藏辑要》的有宋翁葆光的《悟真篇注释》，薛道光（多为翁注之讹）、陆子野和元陈致虚的《悟真篇三注》，宋翁葆光注、元戴起宗疏的《悟真篇注疏》，翁葆光的《悟真篇直指详说三乘秘要》，夏元鼎的《悟真篇讲义》，清朱元育的《悟真篇阐幽》、刘一明的悟真直指等。各注本所收诗81首、词12首大抵相同，其余篇章收录不一，编次略异。
相关赏析
所述思想与后世性命合一之论不同，张伯端其在修炼方法上，明确区分命术、性宗为二途，其性命双修之丹道修炼思想，至为清晰，其法：
一、先修神仙命脉，要在寻真药、辨鼎器、明火候。所谓真药非外丹所用之三黄（雄黄、雌黄、硫黄）、四神（石、砂、铅、银）及草木药之类，而是“真种子”，即真铅，有真阳、阳精、先天一气、先天真一之气、太乙含真气等种种异名，所指皆一，真铅也就是金丹大药。修炼金丹，分安炉立鼎、交媾采药、温养脱胎等几个主要步骤。第一步安炉立鼎，是准备好诱产先天一气的真阴（离）真阳(坎）两般器物；第二步交媾采药，是通过真阴真阳的作用自虚无之中招至先天一气，盗而采之，金丹成就；第三步温养脱胎，是通过细密的火候修炼，育培金丹真气，最终脱胎神化。
二、次修无生真性，妙悟本觉，主张以禅宗顿悟之法，了彻性地。虽有承于禅宗法门，实继道家《庄子》之学。重要贡献《悟真篇》之重要贡献之一，在于其对道教丹道修炼理论的发展和创造。《悟真篇》将《老子》“道生一，一生二，二生三，三生万物”的大道生成论，发展表述为“道自虚无生一气，便由一气产阴阳，阴阳再合成三体，三体重生万物昌”修炼模型，特别注重真铅（即先天真一之气）。这一理论鲜明的表现了丹家注重纯阳生生之道的旨趣。同时，采取真铅药物，修成金丹的理论，又是对《阴符经》盗机思想的具体应用。而五行颠倒，三五与一的修炼理论，则直承《周易参同契》。继承发扬《悟真篇》的先天一气等丹道思想，得到了翁葆光、龙眉子、赵友钦、陈致虚、刘一明等诸多丹家的继承和发扬，又对白玉蟾的丹道理论产生了重要影响。对于悟真篇的丹道修炼理论，后世颇多误解和附会。如以将张伯端于成都所遇异人指为刘海蟾，进而将《悟真篇》是入所谓钟吕丹法一系，实则毫无根据。又如以炼精化气、炼气化神、炼神还虚的修炼理论，来附会和解释《悟真篇》丹法，造成莫大的混肴（混淆），《悟真篇》丹法，完全无涉于精气神修炼理论。再如《青华秘文》系伪托张伯端之作，所述丹法，大异于悟真篇，愚者不察，乃用《青华秘文》的修炼理论，作为《悟真篇》的注脚，可谓牵强以极，贻笑大方。传世注本《悟真篇》传世注本甚多。收入《正统道藏》或《道藏辑要》的有宋翁葆光的《悟真篇注释》，薛道光（多为翁注之讹）、陆子野和元陈致虚的《悟真篇三注》，宋翁葆光注、元戴起宗疏的《悟真篇注疏》，翁葆光的《悟真篇直指详说三乘秘要》，夏元鼎的《悟真篇讲义》，清朱元育的《悟真篇阐幽》、刘一明的悟真直指等。各注本所收诗81首、词12首大抵相同，其余篇章收录不一，编次略异。
原文
序嗟夫！人身难得，光阴易迁，罔测修短，安逃业报？不自及早省悟，惟只甘分待终，若临歧一念有差，立堕三涂恶趣，则动经尘劫，无有出期。当此之时，虽悔何及？故老释以性命学开方便之门，教人修种，以逃生死。释氏以空寂为宗，若顿悟圆通，则直超彼岸；如有习漏未尽，则尚徇于有生。老氏以炼养为真，若得其枢要，则立跻圣位；如其未明本性，则犹滞于幻形。
其次，《周易》有穷理尽性至命之辞，鲁语有毋意必固我之说，此又仲尼极臻乎性命之奥也。然其言之常略，而不至于详者，何也？盖欲序正人伦，施仁义礼乐有为之教。故于无为之道，未尝显言。但以命术寓诸《易》象，以性法混诸微言耳。至于《庄子》推穷物累逍遥之性，《孟子》善养浩然之气，皆切几之矣。
迨夫汉魏伯阳引《易》道阴阳交姤之体，作《参同契》以明大丹之作用，唐忠国师于语录首叙老庄言，以显至道之本末，如此岂非教虽分三，道乃归一。奈何后世黄缁之流，各自专门，互相非是，致使三家旨要迷没邪歧，不能混而同归矣！且今人以道门尚于修命，而不知修命之法，理出两端，有易遇而难成者，有难遇而易成者。如炼五芽之气，服七耀之光，注想按摩，纳清吐浊，念经持咒，噀水叱符，叩齿集神，休妻绝粒，存神闭息，运眉间之思，补脑还精，习房中之术，以致服炼金石草木之类，皆易遇难成者。已上诸法，于修身之道，率皆灭裂，故施功虽多，而求效莫验。若勤心苦志，日夕修持，止可避病，免其非横。一旦不行，则前功渐弃。此乃迁延岁月，必难成功。欲望一得永得，还婴返老，变化飞升，不亦难乎？深可痛伤！盖近世修行之徒，妄有执著，不悟妙法之真，却怨神仙谩语。殊不知成道者，皆因炼金丹而得。恐泄天机，遂托名数事而名。其中惟闭息一法，如能忘机息虑，即与二乘坐禅相同。若勤而行之，可以入定出神。奈何精神属阴，宅舍难固，不免常用迁徙之法。既未得金汞返还之道，又岂能回骨换阳，白日而升天哉？
夫炼金液还丹者，则难遇易成，须要洞晓阴阳，深达造化，方能追二气于黄道，会三性于元宫，攒簇五行，和合四象，龙吟虎啸，夫唱妇随，玉鼎汤煎，金炉火炽，始得玄珠成象，太乙归真。都来片饷工夫，永保无穷逸乐。至若防危虑险，慎于运用抽添，养正持盈，要在守雌抱一。自然返阳生之气，剥阴杀之形。节气既周，脱胎神化，名题仙籍，位号真人，此乃大丈夫功成名遂之时也。今之学者，有取铅汞为二气，指脏腑为五行，分心肾为坎离，以肝肺为龙虎，用神气为子母，执津液为铅汞，不识沉浮，宁分主客，何异认他财为己物，呼别姓为亲儿，又岂知金木相克之幽微，阴阳互用之奥妙？是皆日月失道，铅汞异炉，欲结还丹，不亦难乎？仆幼亲善道，涉躐三教经书，以至刑法书算、医卜战阵、天文地理、吉凶死生之术，靡不留心详究。惟金丹一法，阅尽群经及诸家歌诗论契，皆云日魂月魄，庚虎甲龙，水银丹砂，白金黑锡，离坎男女，能成金液还丹。终不言真铅、真汞是何物也。又不说火候法度，温养指归。加以后世迷徒恣其臆说，将先圣典教妄行笺注，乖讹万状。不惟紊乱仙经，抑亦惑误后学。
仆以至人未遇，口诀难逢，遂至寝食不安，精神憔悴。虽询求遍于海岳，诸益尽于贤愚，皆莫能通晓真宗，开照心腑。后至熙宁己酉岁，因随龙图陆公入成都，以夙志不回，初诚愈恪，遂感真人，授金丹药物火候之诀。其言甚简，其要不繁，可谓指流知源，语一悟百，雾开日莹，尘尽鉴明，校之仙经，若合符契。因谓世之学仙者，十有八九；而达其真要者，未闻一二。
仆既遇真诠，安敢隐默，罄所得，成律诗九九八十一首，号曰《悟真篇》。内七言四韵一十六首，以表二八之数；绝句六十四首，按《周易》诸卦；五言一首，以象太一之奇；续添西江月一十二首，以同岁律。其如鼎器尊卑、药物斤两、火候进退、主客后先、存亡有无、吉凶悔吝，悉备其中矣。及乎篇集既成之后，又觉其中惟谈养命固形之术，而于本源真觉之性有所未究，遂玩佛书及《传灯录》，至于祖师有击竹而悟者，乃形于歌颂、诗曲、杂言三十二首，今附之卷末，庶几达本明性之道，尽于此矣。所期同志览之，则见末而悟本，舍妄以从真。
时皇宋熙宁乙卯岁旦 天台张伯端平叔序七言四韵一十六首七言四韵一十六首（以表二八之数）
不求大道出迷途，纵负贤才岂丈夫，百岁光阴石火烁，一生身世水泡浮。只贪利禄求荣显，不觉形容暗悴枯。试问堆金等山岳，无常买得不来无？
人生虽有百年期，夭寿穷通莫预知。昨日街头犹走马，今朝棺内已眠尸。妻财抛下非君有，罪业将行能自欺。大药不求争得遇，知之不炼是愚痴。
学仙须是学天仙，惟有金丹最的端。二物会时情性合，五行全处龙虎蟠。本因戊己为媒聘，遂使夫妻镇合欢。只候功成朝北阙，九霞光里驾翔鸾。
此法真中妙更真，都缘我独异于人。自知颠倒由离坎，谁识浮沉定主宾。金鼎欲留朱里汞，玉池先下水中银。神功运火非终旦，现出深潭日一轮。
虎跃龙腾风浪粗，中央正位产玄珠。果生枝上终期熟，子在腹中岂有殊？南北宗源翻卦象，晨昏火候合天枢。须知大隐居廛市，何必深山守静孤。
人人自有长生药，自是迷徒枉把抛。甘露降时天地合，黄芽生处坎离交。井蛙应谓无龙窟，篱鷃争知有凤巢。丹熟自然金满屋，何须寻草学烧茅。
要知产药川源处，只在西南认本乡。铅遇癸生须急采，金逢望后不堪尝。送归土釜牢封固，次入流珠厮配当。药重一斤须二八，调停火候托阴阳。
休炼三黄及四神，若寻众草更非真。阴阳得类方交感，二八相当自合亲。潭底日红阴怪灭，山头月白药苗新。时人要识真铅汞，不是凡砂及水银。
阳里阴精质不刚，独修一物转羸尪。劳形按引皆非道，服气餐霞总是狂。举世谩求铅汞伏，何时得见龙虎降？劝君穷取生身处，返本还元是药王。
好把真铅著意寻，莫教容易度光阴。但将地魄擒朱汞，自有天魂制水金。可谓道高龙虎伏，堪言德重鬼神钦。已知永寿齐天地，烦恼无由更上心。
黄芽白雪不难寻，达者须凭德行深。四象五行全藉土，三元八卦岂离壬。炼成灵质人难识，消尽阴魔鬼莫侵。欲向人间留秘诀，未逢一个是知音。
草木阴阳亦两齐，若还缺一不芳菲。初开绿叶阳先倡，次发红花阴后随。常道即斯为日用，真源返此有谁知？报言学道诸君子，不识阴阳莫乱为。
不识玄中颠倒颠，争知火里好栽莲。牵将白虎归家养，产个明珠似月圆。谩守药炉看火候，但安神息任天然。群阴剥尽丹成熟，跳出樊笼寿万年。
三五一都三个字，古今明者实然稀。东三南二同成五，北一西方四共之。戊己自归生数五，三家相见结婴儿。是知太一含真气，十月胎圆入圣基。
不识真铅正祖宗，万般作用枉施功。休妻谩遣阴阳隔，绝粒徒教肠胃空。草木金银皆滓质，云霞日月属朦胧。更饶吐纳并存想，总与金丹事不同。
万卷仙经语总同，金丹只是此根宗。依他坤位生成体，种在乾家交感宫。莫怪天机具漏泄，都缘学者自愚蒙。若人了得诗中意，立见三清太上翁。绝句六十四首绝句六十四首（按周易六十四卦）
先把乾坤为鼎器，次搏乌兔药来烹，既驱二物归黄道，争得金丹不解生？
安炉立鼎法乾坤，锻炼精华制魄魂，聚散氤氲成变化，敢将玄妙等闲论。
休泥丹灶费工夫，炼药须寻偃月炉。自有天然真火候，不须柴炭及吹嘘。
偃月炉中玉蕊生，朱砂鼎内水银平，只因火力调和后，种得黄芽渐长成。
咽津纳气是人行，有物方能造化生。鼎内若无真种子，犹将水火煮空铛。
调合铅汞要成丹，大小无伤两国全。若问真铅是何物，蟾光终日照西川。
未炼还丹莫入山，山中内外尽非铅。此般至宝家家有，自是愚人识不全。
竹破须将竹补宜，抱鸡当用卵为之。万般非类徒劳力，争似真铅合圣机。
虚心实腹义惧深，只为虚心要识心。不若炼铅先实腹，且教收取满堂金。
用铅不得用凡铅，用了真铅也弃捐；此是用铅真妙诀，用铅不用是诚言。
梦谒西华到九天，真人授我指元篇。其中简易无多语，只是教人炼汞铅。
道自虚无生一气，便从一气产阴阳；阴阳再合成三体，三体重生万物张。
坎电烹轰金水方，火发昆仑阴与阳。二物若还和合了，自然丹熟遍身香。
离坎若还无戊己，虽含四象不成丹。只缘彼此怀真土，遂使金丹有返还。
日居离位翻为女，坎配蟾宫却是男；不会个中颠倒意，休将管见事高谈。
取将坎内心中实，点化离宫腹内阴；从此变成乾健体，潜藏飞跃尽由心。
震龙汞出自离乡，兑虎铅生在坎方，二物总因儿产母，五行全要入中央。
月才天际半轮明，早有龙吟虎啸声。便好用功修二八，一时辰内管丹成。
华岳岩头雄虎啸，扶桑海底牝龙吟。黄婆自解相媒合，遣作夫妻共一心。
赤龙黑虎各西东，四象交加戊己中。复姤自此能运用，金丹谁道不成功。
西山白虎正猖狂，东海青龙不可当，两手捉来令死斗，化成一块紫金霜。
先且观天明五贼，次须察地以安民。民安国富方求战，战罢方能见圣人。
用将须分左右军，饶他为主我为宾。劝君临阵休轻敌，恐丧吾家无价珍。
火生于木本藏锋，不会钻研莫强攻。祸发总因斯害己，要须制伏觅金公。
金公本是东家子，送在西邻寄体生，认得唤来归舍养，配将宅女结亲情。
姹女游行自有方，前行须短后须长，归来却入黄婆舍，嫁个金公作老郎。
纵识朱砂与黑铅，不知火候也如闲。大都全藉修持力，毫发差殊不结丹。
契论经歌讲至真，不将火候著于文。要知口诀通玄处，须共神仙仔细论。
八月十五玩蟾辉，正是金精壮盛时，若到一阳才动处，便宜进火莫延迟。
一阳才动作丹时，铅鼎温温照幌帷。受气之初容易得，抽添运用切防危。
玄珠有象逐阳生，阳极阴消渐剥形。十月霜飞丹始熟，此时神鬼也须惊。
前弦之后后弦前，药味平平气象全。采得归来炉里锻，炼成温养自烹煎。
长男乍饮西方酒，少女初开北地花，若使青娥相见后，一时关锁在黄家。
兔鸡之月及其时，刑得临门药象之。到此金丹宜沐浴，若还加火必倾危。
日月三旬一遇逢，以时易日法神功。守城野战知凶吉，增得灵砂满鼎红。
否泰才交万物盈，屯蒙二卦禀生成。此中得意休求象，若究群爻谩役情。
卦中设象本仪形，得意忘言意自明。举世迷人惟执象，却行卦气望飞升。
天地盈虚自有时，审能消息始知机。由来庚甲申明令，杀尽三尸道可期。
要得谷神长不死，须凭玄牝立根基。真精即返黄金室，一颗灵光永不离。
玄牝之门世罕知，只将口鼻妄施为。饶君吐纳经千载，争得金乌搦兔儿。
异名同出少人知，两者玄玄是要机。保命全形明损益，紫金丹药最灵奇。
始于有作人难见，及至无为众始知。但见无为为要妙，岂知有作是根基。
黑中有白为丹母，雄里藏雌是圣胎。太乙在炉宜镇守，三田宝聚应三台。
恍惚之中寻有象，杳冥之内觅真精。有无从此自相入，未见如何想得成。
四象会时玄体就，五行全处紫金明，脱胎入口身通圣，无限龙神尽失惊。
华池宴罢月澄辉，跨个金龙访紫微。从此众仙相见后，海田陵谷任迁移。
要知金液还丹法，须向家园下种栽，不假吹嘘并着力，自然丹熟脱真胎。
休施巧伪为功力，认取他家不死方。壶内旋添延命酒，鼎中收取返魂浆。
雪山一味好醍醐，倾入东阳造化炉。若过昆仑西北去，张骞始得见麻姑。
不识阳精及主宾，知他那个是疏亲？房中空闭尾闾穴，误杀阎浮多少人！
万物芸芸各返根，返根复命即长存。知常返本人难会，妄作招凶往往闻。
欧冶亲传铸剑方，莫邪金水配柔刚。炼成便会知人意，万里诛妖一电光。
敲竹唤龟吞玉芝，鼓琴招凤饮刀圭。迩来透体金光现，不与凡人话此规。
药逢气类方成象，道在希夷合自然。一粒灵丹吞入腹，始知我命不由天。
赫赫金丹一日成，古仙垂语实堪听。若言九载三年者，尽是迁延款日辰。
大药修之有易难，也知由我亦由天。若非修行积阴德，动有群魔作障缘。
三才相盗及其时，道德神仙隐此机。万化既安诸虑息，百骸俱理证无为。
阴符宝字愈三百，道德灵文满五千。今古上仙无限数，尽于此处达真诠。
饶君聪慧过颜闵，不遇真师莫强猜。只为金丹无口诀，教君何处结灵胎。
了了心猿方寸机，三千功行与天齐。自然有鼎烹龙虎，何必担家恋子妻。
未炼还丹即速炼，炼了还须知止足。若也持盈未已心，不免一朝遭殆辱。
须将死户为生户，莫执生门号死门；若会杀机明反复，始知害里却生恩。
祸福由来互倚伏，还如影响相随逐。若能转此生杀机，反掌之间灾变福。
修行混俗且和光，圆即圆兮方即方。显晦逆从人莫测，教人争得见行藏。
五言四韵一首（以象太乙含真气）
女子著青衣，郎君披素练。见之不可用，用之不可见。恍惚里相逢，杳冥中有变。一霎火焰飞，真人自出现。西江月一十二首西江月一十二首（以象十二月）
内药还同外药，内通外亦须通。丹头和合类相同，温养两般作用。内有天然真火，炉中赫赫长红。外炉增减要勤功，妙绝无过真种。 
此药至神至圣，忧君分薄难消。调和铅汞不终朝，早睹玄珠形兆。志士若能修炼，何妨在市居朝。工夫容易药非遥，说破人须失笑。
白虎首经至宝，华池神水真金。故知上善利源深，不比寻常药品。若要修成九转，先须炼己持心。依时采去定浮沉，进火须防危甚。
若要真铅留汞，亲中不离家臣。木金间隔会无因，全仗媒人勾引。木性爱金顺义，金情恋木仁慈。相吞相啖却相亲，始觉男儿有孕。
二八谁家姹女？九三何处郎君？自称木液与金精，遇土却成三姓。更假丁公锻炼，夫妻始结欢情。河车不敢暂停留，运入昆仑峰顶。
七返朱砂返本，九还金液还真。休将寅子数坤申，但要五行成准。本是水银一味，周游遍历诸辰。阴阳数足自通神，出入岂离玄牝。 
雄里内含雌质，负阴却抱阳精。两般和合药方成，点化魂纤魄圣。信道金丹一粒，蛇吞立变成龙，鸡餐亦乃化鸾鹏，飞入真阳清境。 
天地才交否泰，朝昏好识屯蒙。辐来辏毂水朝东，妙在抽添运用。得一万般皆毕，休分南北西东。损之又损慎前功，命宝不宜轻弄。 
冬至一阳来复，三旬增一阳爻。月中复卦朔晨潮，望罢乾终姤兆。日又别为寒暑，阳生复起中宵。午时姤象一阴朝，炼药须知昏晓。 
不辨五行四象，那分朱汞铅银。修丹火候未曾闻，早便称呼居隐。不肯自思己错，更将错路教人，误他永劫在迷津，似恁欺心安忍？ 
德行修逾八百，阴功积满三千。均齐物我与亲冤，始合神仙本愿。虎儿刀兵不伤，无常火宅难牵。宝符降后去朝天，稳驾鸾车凤辇。 
牛女情缘道合，龟蛇类禀天然。蟾乌遇朔合婵娟，二气相资运转。本是乾坤妙用，谁人达此真诠？阴阳否隔即成愆，怎得天长地远！续添西江月一首续添西江月一首（以象润月）
丹是色身至宝，炼成变化无穷。更于性上究真宗，决了无生妙用。不待他身后世，眼前获佛神通。自从龙女著斯功，尔后谁能继踵？七言绝句五首七言绝句五首（以象金木水火土之五行）
饶君了悟真如性，未免抛身却入身。何以更兼修大药，顿超无漏作真人。
投胎夺舍及移居，旧住名为四果徒。若会降龙并伏虎，真金起屋几时枯？
鉴形闭息思神法，初学艰难后坦途。倏忽总能游万国，奈何屋旧却移居。
释氏教人修极乐，只缘极乐是金方。大都色相惟兹实，余二非真谩度量。
俗谓常言合至道，宜向其中细寻讨。若将日用颠倒求，大地尘沙尽成宝。附读《周易参同契》
大丹妙用法乾坤，乾坤运兮五行分；五行顺兮常道有生有灭，五行逆兮丹体常灵常存。一自虚无质兆，两仪因一开根，四象不离二体，八卦互为子孙。万象生乎变动，吉凶悔吝兹分。百姓日用不知，圣人能究本源。顾易道妙尽乾坤之理，遂托象于斯文。否泰交，则阴阳或升或降；屯蒙作，则动静在朝在昏。坎离为男女水火，震兑乃龙虎魄魂。守中则黄裳元吉，遇亢则无位无尊。既未慎万物之终始，复姤昭二气之归奔。月亏盈，应精神之衰旺；日出没，合荣卫之寒温。本立言以明象，既得象以忘言。犹设象以指意，悟真意则象捐。达者惟简惟易，迷者愈惑愈繁。故之修真之士，读《参同契》者不在乎泥象执文。
赠白龙洞刘道人歌
玉走金飞两曜忙，始闻花发又秋霜。徒夸篯寿千来岁，也似云中一电光。一电光，何太速，百年都来三万日，其间寒暑互煎熬，不觉童颜暗中失。纵有儿孙满眼前，却成恩爱转牵缠。及乎精竭身枯朽，谁解教君暂驻延。暂驻延，既无计，不免将身归逝水。但看古往圣贤人，几个解留身在世？身在世，也有方，只为时人没度量。竞向山中寻草木，伏铅制汞点丹阳。点丹阳，事迥别，须向坎中求赤血。捉来离位制阴精，配合调和有时节。时节正，用媒人，金公姹女结亲姻，金公偏好骑白虎，姹女常驾赤龙身，虎来静坐秋山里，龙向潭中奋身起。两兽相逢战一场，波浪奔腾如鼎沸。黄婆丁老助威灵，撼动乾坤走神鬼。须臾战罢云雨收，种个玄珠在泥底，从此根芽渐长成，随时灌溉抱真精。十月脱胎吞入口，不觉凡身已有灵。此个事，世间稀，不是等闲人得知。夙世若无仙骨分，容易如何得遇之。得遇之，宜便炼，都缘光景急如箭。要取鱼时须结罾，莫只临川空叹羡。闻君知药已多年，何不收心炼汞铅。莫教烛被风吹灭，六道轮回莫怨天。近来世上人多诈，尽著布衣称道者。问他金木是何般，噤口不言如害哑。却云伏气与休粮，别有门庭道路长。君不见破迷歌里说，太一含真法最良，莫怪言辞多狂劣，只教时人难鉴别，惟君心与我心同，方敢倾怀向君说。
石桥歌
吾家本住石桥北，山镇水关森古木，桥下涧水彻昆仑，山下饮泉香馥郁。吾居山内实堪夸，遍地均栽不榭花。山北穴中藏猛虎，出窟哮吼生风霞。山南潭底藏蛟龙，腾云降雨山蒙蒙。二兽相逢斗一场，元珠隐伏是祯祥。景堪羡，吾暗喜，自斟自酌熏熏醉。醉弹一曲无弦琴，琴里声声教仔细。可煞醉后没人知，昏昏默默恰如痴。仰观造化工夫妙，日还西出月东归。天是地，地是天，反覆阴阳合自然。识得五行颠倒处，指日升霞归洞天。黄金屋，白玉掾，玉女金童日侍前。南辰北斗分明布，森罗万象现无边。无昼夜，要绵绵，聚散抽添火候全。若问金丹端的处，寻师指破水中铅。木生火，金生水，水火须分前后队。要辨浮沉识主宾，铅银砂汞方交会。有刚柔，莫逸意，知足常足归本位。万神齐贺太平年，恁时国富民欢喜。此个事，好推理，同道之人知此义。后来一辈学修真，只说存养并行气。在眼前，甚容易，得服之人妙难比。先且去病更延年，用火烹煎变阳体。学道人，去思己，休问旁门小法制。只知目下哄得人，不觉自身暗憔悴。劝后学，须猛鸷，莫徒抛家住他地。妙道不离自家身，岂在千山并万水。莫因循，自贪鄙，火急寻师觅元旨。在生若不学修行，未知来生甚胎里。既有心，要终始，人生大事惟生死，皇天若负道心人，令我三途为下鬼。
悟真性宗
夫学道之人，不通性理独修金丹，如此既性命之道未备，则运心不普，物我难齐，又焉能究竟圆通，迥超三界？故《楞严经》云：有十种仙，皆于人中炼心，坚固精粹，寿千万岁。若不修正觉三昧，则报尽还来，散入诸趣。是以弥勒菩萨《金刚经颂》云：饶君百万劫，终久落空亡。故此《悟真篇》中，先以神仙命术诱其修炼，次以诸佛妙用广其神通，终以真如觉性遣其幻妄，而归于究竟空寂之本源矣。
绝句四首 
如来妙体遍河沙，万象森罗无碍遮。会的圆通真法眼，始知三界是吾家。 
视之不可见其形，及至呼之又却应。莫道此声如谷响，若还无谷有何声？ 
一物含闻见觉知，盖诸尘境显其机。灵常一物尚非有，四者凭何作所依。
不移一步到西天，端坐诸方在眼前。项后有光犹是幻，云生足下未为仙。
性地颂 
佛性非同异，千灯共一光。增之宁解益，减着且无伤。取舍俱无过，焚漂总不妨。见闻知觉法，无一可猜量。
生灭颂
求生本自无生，畏灭何曾暂灭。眼见不如耳见，口说争似鼻说。
三界惟心颂 
三界惟心妙理，万物非此非彼。无一物非我心，无一物是我己。
见物便见心颂 
见物便见心，无物心不现。十方通塞中，真心无不遍。若生知识解，却成颠倒见。睹境能无心，始见菩提面。
齐物颂 
我不异人，人心自异。人有亲疏，我无彼此。水陆飞行，等观一体。贵践尊卑，手足同己。我尚非我，何尝有你。彼此俱无，众泡归水。
即心是佛颂
佛即心兮心即佛，心佛从来皆妄物。若知无佛复无心，始是真如法身佛。法身佛，没模样，一颗圆光含万象。无体之体即真体，无相之相即实相。非色非空非不空，不动不静不来往。无异无同无有无，难取难舍难听望。内外圆明到处通，一佛国在一沙中。一粒沙含大千界，一个身心万个同。知之须会无心法，不染不滞为净业。善恶千般无所为，即是南无及迦叶。
无心颂 
堪笑我心，如顽如鄙。兀兀腾腾，任物安委。不解修行，亦不造罪。不曾利人，亦不私己。不持戒律，不徇忌讳。不知礼乐，不行仁义。人间所能，百无一会。饥来吃饭，渴来饮水。困则打睡，觉则行履。热则单衣，寒则盖被。无思无虑，何忧何喜。不悔不谋，无念无意。凡生荣辱，逆旅而已。林木栖鸟，亦可为比。来且不禁，去亦不止。不避不求，无赞无毁。不厌丑恶，不羡善美。不趋静室，不远闹市。不说人非，不夸己是。不厚尊崇，不薄贱稚。亲爱冤雠，大小内外。哀乐得丧，钦侮险易。心无两视，坦然一揆。不为福先，不为祸始。感而后应，迫则复起。不畏锋刃，焉怕虎儿。随物称呼，岂拘名字。眼不就色，声不入耳。凡有所相，皆属妄伪。男女形声，悉非定体。体相无心，不染不滞。自在逍遥，物莫能累。妙觉光圆，映彻表里。包裹六极，无有遐迩。光兮非光，如月在水。取舍既难，复何比拟。了此妙用，迥然超彼。或问所宗，此而已矣。
心经颂 
蕴谛根尘空色，都无一法堪言。颠倒之见已尽，寂静之体攸然。
无罪福颂
终日行，不曾行。终日坐，何曾坐。修善不成功德，作恶原无罪过。时人若未明心，莫执此言乱作。死后须见阎王，难免镬汤碓磨。
圆通颂 
见了真空空不空，圆明何处不圆通。根尘心法都无物，妙用方知与物同。
随他颂 
万物纵横在目前，随他动静任他权。圆明定慧终无染，似水出莲莲自乾。
宝月颂 
一轮明月当虚空，万国清光无障碍。收之不聚拨不开，前之不进后不退。彼非远兮此非进，表非外兮里非内。同中有异异中同，问你傀儡会不会。
采珠歌
贫子衣中珠，本自圆明好。不会自寻求，却数他人宝。数他宝，终无益，只是教君空费力。争如认得自家珍，价值黄金千万亿。此宝珠，光最大，遍照三千大千界。从来不解少分毫，刚被浮云为障碍。自从认得此摩尼，泡体空花谁更爱。佛珠还与我珠同，我性即归佛性海。珠非珠，海非海，坦然心量包法界。任你嚣尘满眼前，定慧圆明常自在。不是空，不是色，内外皎然无壅塞。六通神明妙无穷，自利利他宁解极。见即了，万事毕，绝学无为度终日。泊兮如未兆婴儿，动止随缘无固必。不断妄，不修真，真妄之心总属尘。从来万法皆无相，无相之中有法身。法身即是天真佛，亦非人兮亦非物。浩然充塞天地间，只是希夷并恍惚。垢不染，光自明，无法不从心里生。心若不生法自灭，即知罪福本无形。无佛修，无法说，丈夫智见自然别。出言便作狮子鸣，不似野子论生灭。
禅定指迷歌
如来禅性如水，体静风波自止。兴居湛然常清，不独坐时方是。今人静坐取证，不道全在见性。性与见里若明，见向性中自定。定成慧用无穷，是名诸佛神通。几欲究其体用，但见十方虚空。空中了无一物，亦无希夷恍惚。希恍既不可寻，寻之却成乖失。只此乖失两字，不可执为凭据。本心尚且虚空，岂有得失能豫。但将万法遣除，遣令净尽无余。豁然圆明自现，便与诸佛无殊。色身为我桎梏，且凭和光混俗。举动一切无心，争甚是非荣辱。生身只是寄居，逆旅主号毘卢。毘卢不来不去，乃知生灭无余。或问毘卢何似，只为有相不是。眼前业业尘尘，尘业非同非异。见此尘尘业业，个个释迦迦叶。异则万籁皆鸣，同则一风都摄。若要认得摩尼，莫道得法方知。有病用他药疗，病差药更何施。心迷即假法照，心悟法更不要。又如昏镜得磨，痕垢自然灭了。本为诸法皆妄，故令离尽诸相。诸相离了何如，是名至真无上。若要庄严佛土，平等行慈救苦。菩提本愿虽深，切莫相中有取。此为福慧双圆，当来授记居先。断常纤尘有染，却与诸佛无缘。翻念凡夫迷执，尽被尘爱染习。只为贪着情多，常生胎卵化湿。学道须教猛烈，无情心刚似铁。直饶儿女妻妾，又与他人何别。常守一颗圆光，不见可欲思量。万法一时无着，说甚地狱天堂。然后我命在我，空中无升无堕。出没诸佛土中，不离菩提本坐。观音三十二应，我亦当从中证。化现不可思议，尽出逍遥之性。我是无心禅客，凡事不会拣择。昔时一个黑牛，今日浑身是白。有时自歌自笑，旁人道我神少。争知被褐之形，内怀无价之宝。更若见我谈空，恰似浑沦吞枣。此法惟佛能知，凡愚岂解相表。兼有修禅上人，只学斗口合唇。夸我问答敏急，却原不识主人。盖是寻枝摘叶，不解穷究本根。得根枝叶自茂，无根枝叶难存。更逞己握灵珠，转於人我难除。与我灵源妙觉，远隔千里之殊。此辈可伤可笑，空说积年学道。心高不肯问人，枉使一生虚老。乃是愚迷钝根，邪见业重为因。若向此生不悟，后世争免沉沦。
读雪窦禅师祖英集歌
漕溪一水分千派，照古澄今无滞碍。近来学者不穷源，妄指蹄洼为大海。雪窦老师达真趣，大震雷音椎法鼓。狮王哮吼出窟来，百兽千邪皆恐惧。或歌诗，或语句，叮咛指引迷人路。言辞磊落意尚深，撃玉敲金响千古。争奈迷人逐境留，却作言相寻名数。真如宝相本无言，无下无高无有边。非色非空非二体，十方尘刹一轮圆。正定何曾分语默，取不得兮舍不得。但於诸相不留心，即是如来真执则。为除妄想将真对，妄若不生真亦晦。能知真妄两俱非，方得真心无碍。无碍兮能自在，一悟顿消历劫罪。不施功力证菩提，从此永离生死海。吾师近而言语畅，留在世间为榜样。昨宵被我唤将来，把鼻孔穿放杖上。问他第一义何如，却道有言皆是谤。
戒定慧解
夫戒定慧者，乃法中之妙用也。佛祖虽尝有言，而未达者有所执。今略而言之，庶资开悟。然其心境两忘，一念不动曰戒；觉性圆明，内外莹彻曰定；随缘应物，妙用无穷曰慧。此三者相须而成，互为体用。三者未尝斯须相离也。犹如日假光而能照，光假照以能明。非光则不能照，非照则不能明。原其戒定慧者，本乎一性；光照明者，本乎一日；一尚非一，三复何三？三一俱忘，湛然清净。
西江月（十二首）
妄相不复强灭，真如何必希求。本源自性佛齐修，迷悟岂拘前后。悟即刹那成佛，迷兮万劫沦流。若能一念契真修，灭尽恒沙罪垢。 
本是无生无灭，强求生灭区分。只如罪福亦无根，妙体何曾增损。我有一轮明镜，从来只为蒙昏。今朝磨莹照乾坤，万象昭然 难隐。 
我性入诸佛性，诸方佛性皆然。亭亭寒影照寒泉，一月千潭普现。小即毫毛莫识，大时遍满三千。高低不约信方圆，说甚长短深浅。 
法法法原无法，空空空亦非空。静喧语默本来同，梦里何劳说梦。有用用中无用，无功功里施功。还如果熟自然红，莫问如何修种。 
善恶一时忘念，荣枯都不关心。晦明隐显任浮沉，随分饥餐渴饮。神静湛然常寂，不妨坐卧歌吟。一池秋水碧仍深，风动莫惊尽恁。
对境不须强灭，假名权立菩提。色空明暗本来齐，真妄休分两体。悟即便明净土，更无天竺漕溪。谁言极乐在天西，了即弥陀出世。 
人我众生寿者，宁分彼此高低。法自通照没吾伊，念念不须寻觅。见是何尝见是，闻非未必闻非。从来诸用不相知，生死谁能碍你。 
住相修行布施，果报不离天人。恰如仰箭射浮云，坠落只缘力尽。争似无为实相，还元返朴归淳。境忘情尽任天真，以证无生法忍。 
鱼兔若还入手，自然忘却筌蹄。渡河筏子上天梯，到彼悉皆遗弃。未悟须凭言说，悟来言语成非。虽然四句属无为，此等仍须脱离。 
悟了莫求寂灭，随缘且接群迷。断常知见及提携，方便指归实际。五眼三身四智，六度万行修齐。圆光一颗好摩尼。利物兼能自济。 
我见时人说性，只夸口急酬机。及逢境界转痴迷，又与愚人何异。说的便须行的，方名言行无亏。能将慧剑斩摩尼，此号如来正智。 
欲了无生妙道，莫非自见真心。真身无相亦无音，清净法身只恁。此道非无非有，非中亦莫求寻。二边俱遣弃中心，见了名为上品。后序窃以人之生也，皆缘妄情而有其身。有其身则有患；若无其身，患从何有！夫欲免夫患者，莫若体夫至道；欲体夫至道，莫若明夫本心。故心者道之体也，道者心之用也。人能察心观性，则圆明之体自现，无为之用自成。不假施功，顿超彼岸。此非心镜朗然，神珠廓明，则何以使诸相顿离，纤尘不染，心源自在，决定无生者哉！然其明心体道之士，身不能累其性，境不能乱其真，则刀兵乌能伤，虎兕乌能害，巨焚大浸乌足为虞？达人心若明境，鉴而不纳，随机应物，和而不唱，故能胜物而无伤也。此所谓无上至真之妙道也。
原其道本无名，圣人强名；道本无言，圣人强言耳。然则名言若寂，则时流无以识其体而归其真。是以圣人设教立言以显其道，故道因言而后显，言因道而返忘。奈何此道至妙至微，世人根性迷钝，执其有身而恶死悦生，故卒难了悟。黄老悲其贪著，乃以修生之术，顺其所欲，渐次导之。以修生之要在金丹，金丹之要在神水华池，故《道德》、《阴符》之教得以盛行于世矣，盖人悦其生也。然其言隐而理奥，学者虽讽诵其文，皆莫晓其意，若不遇至人授之口诀，纵揣量百种，终莫能著其功而成其事，岂非学者纷如牛毛，而达者乃如麟角耶！
伯端向己酉岁于成都遇师，授以丹法，自后三传非人，三遭祸患，皆不愈两旬，近忆师之所戒云：“异日有与汝解缰脱锁者，当宜授之，余皆不许。”尔后欲解名籍，而患此道人不知信，遂撰此《悟真篇》，叙丹法本末。既出，而求学者凑然而来，观其意勤，心不忍拒，乃择而授之。然所授者，皆非有巨势强力能持危拯溺、慷慨特达、能仁明道之士。初再罹祸患，心犹未知，竟至于三，乃省前过。故知大丹之法至简至易，虽愚昧小人得而行之，则立超圣地，是以天意秘惜，不许轻传于匪人也。而伯端不遵师语，屡泄天机，以其有身，故每膺谴患，此天之深戒如此之神且速；敢不恐惧克责。自今以往，当钳口结舌，虽鼎镬居前，刀剑加项，亦无复敢言矣。
此《悟真篇》中所歌咏大丹、药物、火候细微之旨，无不备悉。倘好事者夙有仙骨，观之则智虑自明，可以寻文解义，岂须伯端区区之口授耶。如此，乃天之所赐，非伯端之辄传也。其如篇末歌颂，谈见性之事，即上之所谓无上妙觉之道也。然无为之道，济物为先，虽显秘要，终无过咎。奈何凡夫，缘业有厚薄，性根有利钝，纵闻一音，纷成异见，故释迦、文殊所演法宝，无非一乘，而听学者随量会解，自然成三乘之差。此后若有根性猛利之士，见闻此篇，则知伯端得闻达摩、六祖最上一乘之妙旨，可因一言而悟万法也；如其习气尚余，则归中下之见，亦非伯端之咎矣。 
时元丰改元戊午岁仲夏戊寅日张伯瑞平叔再序